90. schôdza NR SR - 3.deň - B. popoludní
Dátum: 2023-05-04
Poslanec: Ledecký, Vladimír (SaS)
Druh vystúpenia: Vystúpenie v rozprave

168. Vážené kolegyne, kolegovia, to skúsim skrátiť do päť minút. Takže ja vystupujem len k jednému bodu, ktorý bol ako bod 13 pozmeňujúceho návrhu, ktorý ste schválili na školskom výbore. Je tam, že nie je prítomnosť dieťaťa v škole, ospravedlňuje ho zákonný zástupca do päť dní, pokiaľ je neprítomný. Máme skúsenosti práve teraz počas pandémie z tých pandemických dní, kde tie deti mohli rodičia ospravedlniť, že sa to zneužívalo a naozaj starostovia z terénu hovoria o tom, že, preboha, zrušte už tie pandemické ospravedlnenky, no a my sme to teraz dali do zákona, tak som prosil pána ministra, aby, aby tam bola nejaká brzda, ak sa to bude zneužívať, a aj keď na poslednú chvíľu, lebo som sa o tom dozvedel len včera, tak sa, tak sa našlo riešenie. Ja chcem zdôrazniť, že je to veľmi dôležitá vec, lebo pred mesiacom som sa stretol s rómskymi starostami, s dvoma desiatkami, ktorým som povedal, že mi povedzte dve najdôležitejšie veci, ktoré vás trápia. Prvá vec bola, že, preboha, zrušte tie pandemické voľná, ktoré môžu rodičia dať tým svojim deťom, lebo sa to zneužíva, tie deti nechodia, nechodia do školy. Takže keď to oni v terénoch vnímajú ako najväčší problém, tak asi problém to je. Chcem povedať, že ešte pred niekoľkými mesiacmi, toho roku to bolo, sme schválili v našom sociálnom zákone znásobenie príspevku osobitného príjemcu a práve to bolo kvôli tomu, aby mestá a obce, ktoré využívajú ten osobitný prí...aby, ktorí sú osobitný príjemca pre deti, ktoré majú problém s tou dochádzkou, aby naozaj boli nejaké páky, aj keď to dosť impotentný systém, ale naozaj tam, kde im na tom záleží, tak vedia si troška týmto pomôcť. Takže vlastne týmto by sme vlastne ako keby vynulovali ten, ten systém. Nehovoriac o tom, že zavádzame povinné materské škôlky, ale v tých lokalitách, kde ich najviac potrebujeme, je ich nedostatok, určite všetky deti sa tam nedostanú. Je to, je to odôvodnené tým, že je málo lekárov a lekári sa sťažujú na byrokratizovanie procesov. Ale naozaj, keď si postavíme to množstvo, stovky až viac ako tisíc detí, ktoré sú obce, mestá osobitnými príjemcami práve kvôli, z tohto dôvodu, tak ako to, to byrokratizovanie procesov asi až nehrá takú veľkú rolu, keď toľkým deťom to ublíži. Ale, ako som hovoril, chvalabohu, našlo sa riešenie, a to riešenie je to, že žiadosť ospravedlňuje škola a na žiadosť rodiča, čiže naozaj, keď tá škola vidí, že sa ten systém zneužíva, je schopná zakročiť tým, že tie hodiny neospravedlní. Ja možno ešte tak poslednú, poslednú pripomienku poviem z mojich skúseností. Problém, že deti nenavštevovali školy a museli byť osobitný príjemca, nebol problém detí, ale problém rodičov, lebo naozaj tí rodičia pozerali do noci televízor a ráno nevstali tí rodičia, takže nevstali ani tie deti a nemal kto ich do tej školy vypraviť. Čiže to nie je problém detí, to je problém tým rodičov a keď tak ten rodič pristupuje k svojmu dieťaťu takto, tak verte tomu, že aj je schopný zneužívať ten systém. Takže to dieťa nepošle do školy, ale mu bude písať ospravedlnenky. Takže ešte raz ďakujem všetkým, ktorých som dneska do tejto práce zatiahol, že sa to nejakým spôsobom vyriešilo. Ďakujem.